Kodža Davud-paša
Kodža Davud-paša, je dva puta namjesnikovao Bosanskim sandžakom, i to između 1474-1475. godine i drugi put od 1479-1480. godine. Bio je albanskog porijekla. 1474. godine, dok je bio sandžakbeg Bosne, provalio je u Dalmaciju na čelu sa 15.000 akindžija, većinom bošnjaka, a zatim je preko Hrvatske i Kranjske stigao čak do Štajerske, koju je poharao sve do Graca. U Bosnu se s ogromnim plijenom vratio preko Slavonije. Već 1478. godine dobio je naziv paša, a osmanske ga hronike tada spominju kao Rumelijskog beglerbega. 1479. godine, on je ponovo imenovan Bosanskim namjesnikom, a slijedeće godine kada je crnogorski vojvoda Ivan Crnojević ratovao protiv Osmanlija, Davud-paša je sa bosanskom vojskom osvojio tvrđavu Žabljak, najvažniju tvrđavu u tadašnjoj Crnoj Gori. Davud-paša je nakon toga imenovan Anadolskim beglerbegom, da bi kasnije za vrijeme sultana Bajazida II (vl. 1481-1512), 1483. godine postao veliki vezir. Na toj časti se nalazio sve do 1497. godine, kada je umirovljen sa tog položaja. Dvije godine kasnije Davud-paša je umro u gradu Dimetoka.